Tribuuttiyhtye

Tribuuttiyhtye tai tribuuttibändi on yhtye, joka on erikoistunut soittamaan jonkin kuuluisan yhtyeen musiikkia. Se esittää alkuperäiset kappaleet alkuperäisellä tavalla sekä jäljittelee esikuvansa ulkonäköä ja esiintymistyyliä.

Tribuuttiyhtyeen konsertissa alkuperäisen artistin ihailijat saavat kokea aidontuntuisen konserttielämyksen. Soittajille tribuuttiyhtyeessä soittaminen voi tarkoittaa oman suosikkiartistin musiikin esittämistä tai ponnahduslautaa musiikkialalle.

 Historia 
Tribuuttiyhtyeitä on esiintynyt 1960-luvulta alkaen. Ensimmäiset tribuuttiartistit jäljittelivät Elvis Presleytä. 1960-luvulla syntyivät ensimmäiset The Beatles -tribuuttiyhtyeet. Vuoden 1978 Beatles-parodiayhtye The Rutles hämärsi kunnianosoituksen ja parodian rajoja elokuvallaan. Tribuuttiyhtyeiden suosio alkoi kasvaa voimakkaasti 1970-luvun lopulla, ja Elvis Presleyn kuoltua vuonna 1977 myös Elvis-imitaattorien määrä nousi tuhansiin.

Nykyisin tribuuttiyhtyeitä on maailmalla runsaasti. Tribuuttiyhtyeet esiintyvät usein yksityistilaisuuksissa, mutta suosituimmat tribuuttiyhtyeet tekevät maailmanympärikiertueita ja esiintyvät täysille konserttisaleille. Nykyisin järjestetään myös tribuuttimusiikkifestivaaleja, joilla esiintyy useita tribuuttiyhtyeitä. 2010-luvulla jotkin tribuuttiyhtyeet kokeilivat näyttää konserteissaan alkuperäisten artistien hologrammeja.

 Suhtautuminen 
Tribuuttiyhtyeitä on yhtäältä arvosteltu epäaidoiksi ja lahjattomiksi kopioijiksi. Joidenkin mielestä tribuuttiyhtyeet ovat musiikkinostalgiaa, joka tukahduttaa luovuuden ja kekseliäisyyden. Toisaalta tribuuttiyhtyeitä on kutsuttu myös legendaaristen artistien musiikin ylläpitäjiksi ja soihdunkantajiksi. Jotkin artistit ovat yrittäneet estää tribuuttiyhtyeitä soittamasta musiikkiaan vetoamalla tekijänoikeuksiin, mutta oikeusprosessin vaivalloisuuden vuoksi oikeusjutut ovat harvinaisia.

 Suomalaisia tribuuttiyhtyeitä 
Listalla on sekä nykyään toimivia että toimintansa lopettaneita tribuuttiyhtyeitä.
 Billion Dollar Babies – tribuutti Alice Cooperille
 BOOTLEG – tribuutti John Fogertylle ja Creedence Clearwater Revivalille
 DaLi & Co – tribuutti Dave Isokynä Lindholmille
 Dear Victims – tribuutti KISS:lle (perustettu 1996, toiminnassa edelleen)
 Dimebag Beyond Forever – tribuutti Pantera-kitaristi Dimebag Darrellille
 Dionysian Band – tribuutti The Doorsille
 Dirty Deeds Indeed – tribuutti AC/DC:lle
 Guardians of Mankind – tribuutti Gamma Raylle
 Iron Mates - tribuutti Iron Maidenille (perustettu 2016, edelleen toiminnassa)
 Irwinin lapset – tribuutti Irwin Goodmanille
 Let's Eppelin – tribuutti Led Zeppelinille
 Love Removal Machine – tribuutti The Cultille
 Mauron Maiden – tribuutti Iron Maidenille
 Pulse – tribuutti Pink Floydille
 Sapattivuosi – tribuutti Black Sabbathille
 Teddy Rok Seven ja In The Spirit of Jaco Pastorius – tribuutti Jaco Pastoriukselle
 The Ghost of Bruce Springsteen and the E Street Band – tribuutti Bruce Springsteenille
 Traveling Hearts – tribuutti Tom Pettylle (& Heartbreakers)
 Wasalandia After Dark – tribuutti D-A-D:lle
 Welloheen – tribuutti Helloweenille
 Winged Assassins – tribuutti W.A.S.P.:lle (tribuuttiyhtye toimi 2004–2006)

 Lähteet 

Luokka:Yhtyeet